ظفر علی ظفر بلوچی غزل ءِ شہشنابیں شاعر
غزل ءِ سرجمیں تک ءُ پہناتانی بابتءَ اگاں گپّ جنگ بہ بیت گڑا وہد نزّ کئیت یا قلم دَم بارت…..غزل گوں وتی یکتائیں صورت ءَ ہمک زمانگ ءِ دوستریں تہرے بیتگ ءُ پیداک اِنت…..وہدءِ بدلی ءَ گوں ایشی ءَ وتی دروشم انگت مٹ نہ کرتگ….بازیں زانتکاریں شاعراں ایشی ءِ سرا وڑ وڑیں تجربت کُتگ (اگاں من گپّ ءَ تچک تر بہ کناں کہ ظلم کُتگ گڑا بگندے راست بہ بیت)…برے سنگتاں وتی شعرانی چِت ءُ چینک مُچّ کُرتگ ءُ غزل ءِ نفیسیں دامن ءَ ٹَلّاتگ اَنت ءُ سَلّہیں دستونک ءِ نام داتگ ‘ برے یکّے ءَ مصرعے گونڈ گپتگ ءُ مصرعے اَنچو دراج کش کُتگ کہ بزّگیں غزل ءَ لنگ جتگ ءُ تَرّاِتگ…بلئے اِنچو جُہد ءُ جفاہانی کشّگ ءَ پد ہَم ایشاں غزلے نعم البدلے پہ واری سازتگ ءُ آؤرتگ بلئے غزل ءِ جندءِ قصّہ ہما وڑ منتگ کہ سالانی سال اتکگ ءُ پیداک اِنت ءُ ایشی ءِ مستریں سبب غزل ءِ ہمے کسملیکی اِنت کہ آ زمانگ ءِ ہچ وڑیں بدلیاں مان نیاریت….غزل باز ناز پَروردہی لوٹیت ءُ کزا یکّے ہمے نازانی سبقّ ءَ دَر بارت بلئے نئیکہ ھمو کس…..
کپوتاں پہ دل ءِ زیماں بچار اِت
زہیری نالگاں سہتے بدار اِت
مہ پِرّین اِت گل ءِ یاتاں منارا
بہاراں آسمی پُلّاں میار اِت
شَلیناں ترونگلیں ارساں اِدءَ من
زِری نوداں دگہ دیمے بہ گوار اِت
ظفر بے دَروریں شعراں گُشان اِنت
گُلیں کاڑاں شُما زیل ءَ بِدار اِت
بلوچی غزل ءِ پڑ ءَ کئے اِنت کہ ظفر ءَ نزانت..ظفر بلوچی ءِ آبروئے غزل اِنت ءُ آ زمانگ ءِ ہما شاعراں یکّ اِنت کہ آئی ءَ غزل ءِ نازانی تاراں چہ تارے ہم کم نہ کُرتگ ءُ پدا غزل ءِ روایتی ڈیل ءُ ڈول ءَ ہم ہچ رنگیں تجربت ءِ گنہگار نہ بیتگ..ظفر ءِ دومی صفت ایش اِنت کہ آئی ءَ کم گُشتگ بلئے وش گُشتگ…ظفر ءِ زمانگ ءِ یکّ ءُ دو شاعر انگت چوشیں دَر کئیت کہ آ دنیگا غزل ءِ گردن ءَسوار اَنت ءُ وتی بُرّ ءُ بینی ءِ مشق ءَ پہ مڑا کنگا اَنت ..باید اِنت اے وڑیں نازرکیں زمانگ ءَ غزل ءِ رکھینگ ءَ پہ تعزیرات ِ پاکستان ءِ دفعاتانی تہا یک ادبی گیشی یے بنام شعریات ہم رائج کنگ بہ بیت….
ہندوستان ءِ شاعر سراج اورنگ آبادی ءِ توامیں زند ءِ مال ءُ ملکت تھنا یک غزلے بیتگ کہ
خبرِ تحیّر ِ عشق سُن ! نہ جنوں رہا نہ پری رہی
نہ تو تُو رہا نہ تو میں رہا جو رہی سو بے خبری رہی
وہ عجب گھڑی تھی کہ جس گھڑی لیا درس نُسخہِ عشق میں
کہ کتاب عقل کی طاق پر جو دھری تھی یونہی دھری رہی
چلی سمتِ غیب سے کیا ہوا کہ چمن ظہور کا جَل گیا
مگر ایک شاخِ نہالِ غم جسے دل کہو سو ہری رہی
مردماں باز گَشت کہ واجہ تو یکتائیں اسلوبے ءِ واہندے گڑا پرچا دگہ غزل نہ گُشئے؟
کَند اِت ءُ درّائینت ئِِے کہ نِی اے وڑیں تخلیق کُرت نہ کناں ءُ چہ ایشی ءَ کم تریں گُشگ منی سمجھ ءَ ڈنّ اِنت….
میرساگر